Zápisnica
zo zasadnutia dňa 18. mája 2016

Prítomní:
Ing. Peter Hrapko, predseda komisie 
Mgr. Martin Pener, člen komisie
Ing. Anna Reinerová, člen komisie
Mgr. Igor Adamec, člen komisie 
Mgr. Eva Franková, člen komisie 
PhDr. Helena Vrábliková, člen komisie

Neprítomní:
Ing. arch. Lucia Štasselová, člen komisie

Hostia:
- prezenčná listina

Predseda komisie privítal prítomných hostí a členov komisie a zároveň navrhol zmenu v bodoch rokovania.

Program
1. Otvorenie
2. Sociálna výdajňa
3. Návrh na schválenie Programu hospodárskeho a sociálneho rozvoja Mestskej časti Bratislava – Ružinov na roku 2014 – 2020 s výhľadom do roku 2023
4. Záverečný účet a správa o hospodárení Mestskej časti Bratislava – Ružinov za rok 2015
5. Rozbor činnosti a hospodárenia Domova dôchodcov za rok 2015
6. Rôzne

Upravený program
- ako bod č.3
Záverečný účet a správa o hospodárení Mestskej časti Bratislava – Ružinov za rok 2015
- ako bod č.4
Rozbor činnosti a hospodárenia Domova dôchodcov za rok 2015
- ako bod č. 5
Návrh implementácie úkonov revitalizácie Ružinovského podniku verejno-prospešných služieb, a.s. vedúcich k zníženiu zadlženosti, posilneniu kapitálovej štruktúry a zníženiu negatívneho vlastného imania
- ako bod č. 6
Návrh na schválenie Programu hospodárskeho a sociálneho rozvoja Mestskej časti Bratislava – Ružinov na roku 2014 – 2020 s výhľadom do roku 2023
- ako bod č. 7
Rôzne

K bodu č. 2
Sociálna výdajňa

Vedúca odboru sociálnych vecí Mgr. Valková informovala členov komisie, že sociálnu výdajňu vybuduje Ružinovský podnik verejno-prospešných služieb na svojom majetku. Ide o existujúci prázdny priestor na trhovisku na Miletičovej ulici. Ružinovský podnik verejno-prospešných služieb je aj zhotoviteľom diela. Mgr. Valková prítomným členom komisie vysvetlila, že najväčším problémom je získanie potravín. Nevýhodou je operatívne zabezpečenie potravín. Požiadala členov komisie o spoluprácu pri zabezpečení potravinovej pomoci, že ak majú niekoho známeho aby ho oslovili. Z dôvodu problémov so zabezpečením potravín Ing. Reinerová navrhla, aby bol projekt sociálnej výdajne pozdržaný. Predseda komisie Ing. Hrapko súhlasil s názorom Ing. Reinerovej, ale napriek tomu je potrebné pokračovať s týmto projektom. Mgr. Valková prišla s myšlienkou, že by bolo vhodné osloviť aj veľkosklady. Mgr. Pener zistí či je možné využiť aj hmotné rezervy.
Mgr. Valková vysvetlila, že s projektom je potrebné pokračovať z dôvodu, že Bratislavský samosprávny kraj poskytol dotáciu na sociálnu výdajňu vo výške 6.000€. 
Mgr. Valková ďalej informovala členov komisie, že už je pripravený aj prevádzkový poriadok sociálnej výdajne a aj o tom, že zamestnanec výdajne by bol zamestnancom mestskej časti a bolo by potrebné rozšíriť organizačnú štruktúru mestskej časti. Ing. Hrapko navrhol či to nemôže byť osoba z Ružinovského podniku verejno-prospešných služieb. Uzavrela by sa dohoda o kompetenciách vedúcej odboru sociálnych vecí voči zamestnancovi výdajne. 

K bodu č. 3
Záverečný účet a správa o hospodárení Mestskej časti Bratislava – Ružinov za rok 2015

Materiál predložila Ing. Alena Lehotayová, vedúca odboru ekonomického. Členov komisie informovala, že ide o hodnotiacu správu. Tento materiál predstavuje súhrnný dokument o výsledkoch hospodárenia Mestskej časti Bratislava – Ružinov, rozpočtových a príspevkových organizácií zriadených mestskou časťou a mestskou časťou založených obchodných spoločností. Nakoľko nebol schválený rozpočet mestskej časti Bratislava – Ružinov do 31.12.2014 na rok 2015, mestská časť hospodárila v zmysle zákona 583/2004 Z.z. §11 o rozpočtovom provizóriu. Výdavky počas rozpočtového provizória boli uskutočňované s opatrnosťou a v jednotlivých mesiacoch neprekročili 1/12 celkových výdavkov schváleného rozpočtu obce predchádzajúceho rozpočtového roka 2014, ktorý bol schválený miestnym zastupiteľstvom dňa 10.12.2013 uznesením č. 392/XXIII/2013 Bratislava – Ružinov. Plnenie rozpočtu v roku 2015 prebehlo v súlade s rozpočtom mestskej časti Bratislava –Ružinov, ktorý bol schválený uznesením miestneho zastupiteľstva č. 41/IV/2015 zo dňa 10.3.2015.

Komisia berie predložený materiál na vedomie. 

Hlasovanie: 5 prítomní, 5 za, 0 proti, 0 sa zdržalo

K bodu č. 4
Rozbor činnosti a hospodárenia Domova dôchodcov za rok 2015

Materiál predložila PhDr. Eva Samolejová, riaditeľka Domova dôchodcov, Pažitkova 2 Bratislava. 
Domov dôchodcov, Pažítková 2, Bratislava je právnickou osobou zriadenou mestskou časťou Bratislava – Ružinov na poskytovanie sociálnych služieb. Je rozpočtovou organizáciou s právnou subjektivitou a svojimi príjmami a výdavkami je priamo napojený na rozpočet MČ schválený na rok 2015 uznesením č.41/IV/2015 so zahrnutím mimorozpočtových zdrojov. Riaditeľka domova dôchodcov informovala členov  komisie, že časť prvého poschodia je už zrekonštruovaná a do konca tohto roka bude celé prvé poschodie dokončené. Čakajú na rozhodnutie stavebného úradu. V ďalšom období plánujú zrekonštruovať ďalšie poschodia.

Komisia berie predložený materiál na vedomie a odporúča miestnemu zastupiteľstvu materiál schváliť.

Hlasovanie: 5 prítomní, 5 za, 0 proti, 0 sa zdržalo

K bodu č. 5
Návrh implementácie úkonov revitalizácie Ružinovského podniku verejno-prospešných služieb, a.s. vedúcich k zníženiu zadlženosti, posilneniu kapitálovej štruktúry a zníženiu negatívneho vlastného imania

Materiál predložil predseda predstavenstva akciovej spoločnosti Ružinovský podnik verejno-prospešných služieb Ing. Milan Sokol. Členov komisie informoval, že v nadväznosti na stav revitalizácie spoločnosti Ružinovský podnik verejno-prospešných služieb, a. s. k 31.12.2015 a výhradu v Správe audítora uskutočneného auditu za obdobie 01.01.2015-31.12.2015 pre akcionárov spoločnosti navrhujú k úspešnému pokračovaniu revitalizačného procesu realizovať nasledovné kroky: 
1) Zmeniť účel plnenia zostávajúcej časti pôžičky, ktorá bola poskytnutá od Mestskej časti Bratislava - Ružinov. Mestská časť Bratislava - Ružinov poskytla spoločnosti úročenú pôžičku vo výške 600.000€. 

Z uvedenej sumy spoločnosť vyčerpala ku dňu 31.12.2015 sumu 301 460,57 € na úhradu záväzkov z predchádzajúceho obdobia voči tretím osobám – dodávateľom. 
Zostávajúcu časť pôžičky v sume 298 539,43 € plánovala spoločnosť použiť na účely investičného rozvoja, teda kapitálové výdavky spojené s obstaraním strojového a technologického vybavenia potrebného na zabezpečenie svojej činnosti. Vedenie spoločnosti pripravilo na základe vlastnej analýzy efektívnejší a finančne menej náročný spôsob zabezpečenia strojového a technologického vybavenia. Z toho dôvodu nebude potrebné nevyčerpanú časť pôžičky použiť na investičný rozvoj – nákup. 
Ako informoval predseda predstavenstva v dôsledku zabezpečenia a dosiahnutia vyrovnaného stavu hospodárenia spojeného s priebežnou likviditou finančných záväzkov spoločnosti, je účelné využiť poskytnutú pôžičku na zabezpečenie zníženia existujúcich záväzkov, ktoré spoločnosti vyplývajú z uzatvorených Dohôd o spôsobe plnenia záväzkov s veriteľmi platných k 31.12.2015. Týmto krokom sa zároveň vytvorí spoločnosti predpoklad k tvorbe pozitívneho toku peňažných prostriedkov (cash-flow), ktorý v súčasnej dobe spoločnosť nedosahuje. Zabezpečenie pozitívneho peňažného toku je nevyhnutné pre plnenie aktuálnych záväzkov spoločnosti z obchodného styku a zvyšnej časti plnenia splátkových kalendárov. 
Návrh na riešenie: 
V súlade s uvedeným je optimálnym riešením použiť zostávajúcu časť poskytnutej pôžičky vo výške 298 539,43 € na úhradu záväzkov pochádzajúcich z predchádzajúceho obdobia. 
Návrh predpokladá uzatvorenie Dodatku č. 2 k Zmluve o pôžičke uzatvorenej dňa 20.7.2015, predmetom ktorej bude úprava účelu použitia pôžičky na úhradu záväzkov, ktoré sú predmetom Dohôd o spôsobe plnenia záväzkov s veriteľmi. 
2)Návrh na posilnenie kapitálovej štruktúry spoločnosti vo výške 597 072,30 € a 300 000,00 € - zníženie negatívneho vlastného imania spoločnosti 
Spoločnosť vykazuje k 31.12.2015 negatívne vlastné imanie v celkovej výške – 1 697 528,- €. Negatívna výška vlastného imania je dôsledok dosiahnutými zápornými hospodárskymi výsledkami spoločnosti v minulosti (2002 – 2014), keď výška kumulovaného hospodárskeho výsledku bola strata 1 774 135,- €. 
Spoločnosť eviduje záväzky z predchádzajúcich období rokov 2012 - 2014 vo výške 597 072,30 € a z roku 2015 vo výške 300 000,- € voči Mestskej časti Bratislava-Ružinov, ktoré vznikli neuhradením nájomného za uvedené obdobia. Revitalizačný plán spoločnosti predpokladal ekonomické zhodnotenie uvedených záväzkov, ktorého cieľom bola zmena štruktúry zdrojov krytia majetku, t.j. posilnenie kapitálovej štruktúry spoločnosti – zníženie negatívneho vlastného imania spoločnosti. Uvedená transakcia je dôležitá pre zachovanie nepretržitej činnosti spoločnosti.
Návrh na riešenie: 
Vzhľadom k trvalému zabezpečeniu likvidity finančných tokov spoločnosti je preto nutné tieto záväzky vysporiadať formou posilnenia kapitálovej štruktúry spoločnosti.  

Komisia berie predložený materiál na vedomie. 

Hlasovanie: 4 prítomní, 4 za, 0 proti, 0 sa zdržalo

K bodu č. 6
Návrh na schválenie Programu hospodárskeho a sociálneho rozvoja Mestskej časti Bratislava – Ružinov na roku 2014 – 2020 s výhľadom do roku 2023

Materiál predložila Ľubica Petrisková, útvar pre styk s verejnosťou. Členov komisie oboznámila s tým, že program hospodárskeho a sociálneho rozvoja Mestskej časti Bratislava – Ružinov je strednodobý rozvojový strategický dokument, ktorý určuje hlavné smery rozvoja mestskej časti Bratislava – Ružinov na roky 2014 až 2020 s výhľadom do roku 2023. Potreba aktualizovať dokument vychádza zo zákona 309/2014 z 15. októbra 2014, Z. z. ktorým sa mení a dopĺňa zákon č. 539/2008 Z. z. o podpore regionálneho rozvoja. Nakoľko predchádzajúci dokument bol vypracovaný na roky 2014 – 2020 nebolo potrebné celý dokument nanovo prepracovať, ale bola nutná jeho aktualizácia podľa hore uvedeného zákona a v súlade s Metodikou na vypracovanie programu hospodárskeho a sociálneho rozvoja obce/obcí/VÚC, vydanej Ministerstvom dopravy, výstavby a regionálneho rozvoja SR vo februári 2015.
Proces vypracovania dokumentu bol nasledovný:
- výber zhotoviteľa diela elektronickou aukciou
- stretnutie zástupcov MČ - vedúcich odborov Miestneho úradu Bratislava - Ružinov za účelom spracovania dokumentu
- vedúci odborov pod vedením firmy Centire s. r. o. spracovali podklady o každej z analyzovaných oblastí
- na webovej stránke mestskej časti www.ruzinov.sk bol uverejnený formulár určený na prieskum verejnej mienky, v ktorom obyvatelia mohli prostredníctvom uzavretých otázok ohodnotiť v jednotlivých oblastiach Program hospodárskeho a sociálneho rozvoja Mestskej časti Bratislava - Ružinov

- prerokovanie pripravovaného dokumentu so širokou verejnosťou nebolo potrebné, nakoľko ide o aktualizáciu dokumentu Program hospodárskeho a sociálneho rozvoja Mestskej časti Bratislava – Ružinov na roky 2014 - 2020 a tento dokument bol so širokou verejnosťou prerokovávaný.

Komisia berie predložený materiál na vedomie. 

Hlasovanie: 4 prítomní, 4 za, 0 proti, 0 sa zdržalo

Najbližšie zasadnutie komisie sa uskutoční 15.6.2016 so začiatkom o 17.00 hod.

Predseda komisie: Peter Hrapko, v.r.
Zapísala: Monika Repášová